
MAVAD, avagy egy volt monopol vállalat privatizálása és bukása

   A dolgozat hazánk eddigi legnagyobb vadkereskedelmi és vadászatszervező vállalatának, a MAVAD történetének utolsó bő évtizedével foglalkozik kiemelten, külön kitérve annak privatizálására.
   A MAVAD 1983-ig, monopoljogának elvesztéséig hazánk egyetlen vállalata volt, mely külföldi vendégek számára szervezhetett vadászatokat országunk területén. Vezető szerepét a piac liberalizációja után is megőrizte, köszönhetően külföldön is jól csengő nevének és kialakult üzleti kapcsolatainak. A rendszerváltozást követően sor került a cég privatizálására, mely első ütemében a névérték alatt vásárolhattak MAVAD részvényeket a vállalat üzleti partnerei, akik pár év alatt akár hatszoros nyereséggel tudták értékesíteni részesedésüket, köszönhetően a privatizáció második ütemének. Ekkor pénzügyi befektetők szereztek részesedést a vállalatban, akik hamar csalódtak a vállalkozásban, és a befektetett tőkéjük minél gyorsabbi kimenekítésére törekedtek.
   A dolgozat hipotézise szerint a pénzügyi befektetők bizalomvesztése vezetett ahhoz, hogy a MAVAD közel fél évszázados múlt után befejezze az operatív működést a 2000-es évek elején, tömérdek vadászatszervező irodára szétesve. A MAVAD története példaként szolgálhat arra, hogy milyen az, amikor a megbízó- ügynök konfliktus végül egy vállalat végét jelenti.



